揚州池亭即事
作者：王禹偁
朝代：宋

paragraphs: 冥心閱羣動，亦各趨所安。
胡爲名利人，戚戚常鮮歡。
吾生四十四，結佩呼郎官。
掌言入綸閣，待詔直金鑾。
匪謂得祿少，所嗟行道難。
前年謫滁上，憂畏雙鬢殘。
頼有琅邪溪，時濯塵纓冠。
朝僉徙淮海，任重力易殫。
君恩詎可報，感激涕汍瀾。
民瘼不能治，惻隠情悲酸。
況復多病身，名宦心已闌。
歸田未果决，懷祿尚盤桓。
公退何所適，池亭一凭欄。
旭日媚春卉，微風生鳴湍。
呵僮勿挾彈，留客不持竿。
用冀魚鳥馴，熙熙肆遊觀。
神仙未可學，吏隠聊自寬。
孤吟刻幽石，此義非考槃。